פנדולום (להקה)

פנדולום (Pendulum) היא להקת דראם אנד בייס בריטית-אוסטרלית, שנוסדה בשנת 2002 על ידי רוב סוויר, גארת' מקגרילן, ופול הארדינג (מכונה גם El Hornet, "אל-הורנט"). לאחר מכן, הלהקה התרחבה כאשר אם-סי בן מאונט, פרדור אפ גוינד (Peredur ap Gwynedd), וקיי-ג'יי סאוקה (KJ Sawka) הצטרפו לשורותיה. הלהקה ידועה עקב הצליל הייחודי שלה, שמשלב מוזיקה אלקטרונית עם רוק כבד, ומכסה מגוון רחב של סגנונות מוזיקליים נוספים.

בשנת 2011, הלהקה יצאה לפגרה (וחדלה מלהופיע וליצור אלבומים נוספים) כיוון שסולן הלהקה, רוב סוויר, ביחד עם חברו ללהקה גארת' מקגרילן הודיעו על התפצלותם מהלהקה, כדי להתרכז בפרויקט הדאבסטפ שהקימו באותה שנה, בשם "Knife Party".

בשנת 2015, חברי הלהקה הודיעו על איחוד ועל חזרתם לפעילות. מאז שהלהקה התאחדה היא הוציאה את אלבום הרמיקס The Reworks בשנת 2018, ובנוסף לכך היא גם הוציאה שני מיני-אלבומים בשם Elemental (2021) ו- Anima (2023).
ממוזער|הסמליל (לוגו) של להקת פנדולום

 היסטוריה 
 אלבום הבכורה, Hold Your Colour 

בשנת 2005, פנדולום הוציאו את אלבום הבכורה שלהם, Hold Your Colour. האלבום הורכב ממספר סינגלים שהוקלטו קודם לכן, או נוצרו מתוך האלבום, כגון "Slam / Out Here", ו- "Tarantula / Fasten Your Seatbelt", בתוספת כמה שירים חדשים שנוצרו עבור האלבום. עיקר האלבום כיוון לז'אנר הדראם אנד בייס, אך חלק מן השירים בו השתייכו לז'אנר הברייקביט ומוזיקת הג'אנגל.

Hold Your Colour זכה לביקורות חיוביות מאוד הן באוסטרליה והן בשטחי הממלכה המאוחדת, שבה נמכרו כ-225,000 עותקים של האלבום. חלק מהשירים באלבום, כגון "Slam" ו-"Tarantula" הופיעו בסדרות טלוויזיה, ובמשחקי וידאו שונים בקונסולות האקס-בוקס 360 ו-פלייסטיישן 3.

בשנת 2007, האלבום יצא בגרסה מחודשת שבה הסינגל "Blood Sugar / Axle Grinder" החליף את השירים "Another Planet" ו-"Still Grey", ואלו הושמטו מן הגרסה השנייה של האלבום. הסיבה לכך הייתה הפופולריות של הסינגל באותה תקופה.

 אלבום ההמשך, In Silico 

אחרי שהאלבום הראשון של פנדולום נחל הצלחה רבה, במאי 2008 הלהקה הוציאה את אלבום-הסטודיו השני שלה, In Silico. האלבום הזה מסמל את המעבר של פנדולום מלהקת דראם אנד בייס "אותנטית" ללהקה עם אלמנטים מסצנת הרוק והמוזיקה האלקטרונית. ניתן לראות זאת במגוון שירים באלבום, שבניגוד לאלבום הקודם, מכילים צלילים ממוחשבים יותר (שם האלבום עצמו, "אין סיליקו", מרמז על כך), וגם שירה ותופים יותר אינטנסיביים.

כיאה לשינוי האינטנסיבי שעברה הלהקה בין האלבום הראשון לשני, גם הביקורות לא איחרו לבוא. חלק מהמעריצים לא ראו בעין יפה את המעבר מז'אנר הדראם אנד בייס (שנחשב בעל סאונד יותר טבעי) לאינטנסיביות של הרוק האלקטרוני (שנשמעת יותר רובוטית ואגרסיבית). על אף הקיטוב בין דעות המבקרים, האלבום עדיין הפך לפופולרי, והצליח למשוך קהל חדש של מעריצים ללהקה.

גם מאלבום זה ייצאו כמה סינגלים, כמו "Granite", "Propane Nightmares", ו- "Showdown" שהופיעו בסרטים, סדרות טלוויזיה, פרסומות, אירועים חיים, ומשחקי וידאו רבים.

 אלבום הלייב הראשון, Live at Brixton Academy 

בשנת 2009, יצא אלבום הלייב הראשון של פנדולום, Live at Brixton Academy. בניגוד לשני האלבומים הראשונים שלהם, שהם אלבומי סטודיו שהוקלטו באולפן, האלבום הזה כולו הוקלט במהלך הופעה חיה של הלהקה בהיכל "בריקסטון אקדמי" שבלונדון, אנגליה. האלבום מוצע למכירה בשתי גרסאות: גרסת השירים (בפורמט CD בלבד) ומהדורה מיוחדת שמצורפים אליה גם וידאו-קליפים מההופעה (בפורמט DVD-Video). הקליפים לכל שיר באלבום זה צולמו על ידי קבוצה של 12 מעריצים שנכחו בהופעה.

גם בגרסת השירים וגם במהדורה המיוחדת, ניתן למצוא קאבר של פנדולום לשיר "Master of Puppets" של להקת מטאליקה. שאר השירים שבוצעו בהופעה נלקחו מהאלבומים הקודמים שלהם, "Hold Your Colour" ו- "In Silico".

כמו כן, הלהקה ניגנה בהופעה גם את הרמיקס שלהם לשיר "Voodoo People" של ההרכב המוזיקלי "The Prodigy".

 אלבום הסטודיו השלישי, Immersion 

בשנת 2010, פנדולום הוציאה את אלבום הסטודיו השלישי שלה, Immersion. מדובר באלבום המוצלח ביותר של הלהקה עד כה, הן מבחינת מכירות, והן מבחינת הצלחה במצעדי השירים. הלהקה חזרה לסגנון הדראם אנד בייס שפחות בלט באלבום השני שלה, אבל גם באלבום זה היו סגנונות רבים ומגוונים מסצנת המוזיקה האלקטרונית, מטאל, ואפילו מוזיקת האוס. האלבום מתאפיין בשיתופי הפעולה הרבים שלו עם אמנים כגון סטיבן וילסון, ליאם האולט, ולהקת המטאל השוודית "אין פליימס". לאלבום הנ"ל יש גם גרסת דלוקס (Deluxe) שכוללת גרסאות רמיקס של שירי האלבום, שהכינו אמנים רבים כמו deadmau5, טייסטו, וכו'.

שיר שהושמט מן האלבום היה "Ransom". לטענת הלהקה, השיר "לא התאים לסאונד של האלבום" ולכן לא נכלל בגרסתו הסופית. אך לבסוף הוא שוחרר כסינגל נפרד מהאלבום, והצליח לקבל מקום צנוע במצעד הסינגלים של הממלכה המאוחדת.

 אלבום הרמיקס הראשון, The Reworks 

בשנת 2018, לאחר שהלהקה יצאה לפגרה בשנת 2012 וחזרה לפעילות בשנת 2016, פנדולום הוציאה אלבום חדש מזה כמעט עשור. האלבום כולל גרסאות רמיקסים נוספות לשירים משלושת האלבומים הישנים שלהם, שהכינו אמנים כגון מובי ו-סקרילקס.

 המיני-אלבום הראשון, Elemental 

בשנת 2021, פנדולום הוציאה את המיני-אלבום הראשון שלה, Elemental. המיני האלבום הנ"ל כולל ארבעה שירים. מזה כמעט עשור, הלהקה חזרה ליצור שירי מקור שמזכירים במקצת את יצירות העבר שלה. באחד השירים, "Louder Than Words", הלהקה שיתפה פעולה עם ההרכב המוזיקלי "Hybrid Minds".

 המיני-אלבום השני, Anima 

בשנת 2023, פנדולום הוציאה את המיני-אלבום השני שלה, Anima. בדומה לקודמו, גם המיני אלבום הנ"ל כולל ארבעה שירים. גם במיני-אלבום הזה, ניתן לראות שיתופי פעולה עם אמנים אחרים, כגון להקת המטאלקור "בולט פור מיי ולנטיין" בשיר "Halo", והראפר האנגלי Scarlxrd בשיר "Mercy Killing".

 דיסקוגרפיה 
 אלבומי אולפן 
 Hold Your Colour (2005)
 In Silico (2008, Warner Records)
 Immersion (2010)

 סינגלים 
 Spiral (2004)
 Back 2 You/Still Grey (2004)
 Another Planet/Voyager (2004)
 Tarantula/Fasten Your Seatbelt (2005)
 Slam (2005)
 Slam/Out Here (2005)
 Hold Your Colour (2006)
 Hardware Limited 03 (2006)
 Blood Sugar/Axle Grinder (2007)
 Granite (2007)
 Set Me On Fire (2009)
 Propane Nightmares (2008)
 The Other Side (2008)
 Violet Hill (2008)
 Showdown (2009)
 Watercolour (2010)
 Witchcraft (2010)
 The Island (2010)
 Crush (2011)
 Nothing For Free (2020)
 Driver (2020)

 קומפילציות 
 Jungle Sound Gold (2006)
 Black Holes (2010)

 קטעים מהופעות חיות 
 2005-08-09: Live on Breezeblock: Pendulum (2005)
 2008-06-14: Download Festival 2008: Donington Park, UK (2008)
 2008-06-29: National Bowl, Milton Keynes, UK (2008)
 BBC Radio 1: Christmas Gifts (2008)
 Live at Brixton Academy (2009)
 Live at Wembley Arena (2011) (To Be Released)
 קישורים חיצוניים 

קטגוריה:דראם אנד בייס